1.UVOD

1.1.Cilj poročila

Člen 7 Uredbe (EU) št. 70/2012 Evropskega parlamenta in Sveta z dne 18. januarja 2012 o statističnih poročilih v zvezi s cestnim prevozom blaga določa, da mora Komisija Evropskemu parlamentu in Svetu do 31. decembra 2014 in nato vsaka tri leta predložiti poročilo o izvajanju te uredbe in prihodnjem razvoju. To je tretje poročilo, ki izpolnjuje to zahtevo.

To poročilo opisuje ozadje, politični okvir in področje uporabe navedene uredbe. Prva dva oddelka opisujeta njeno izvajanje, metodologijo in vprašanja o kakovosti podatkov ter obravnavata breme držav članic pri zbiranju podatkov. Predstavljata tudi različne načine razširjanja podatkov. Zadnja dva oddelka se nanašata na morebitni prihodnji razvoj statističnih podatkov cestnega tovornega prometa in vsebujeta glavne ugotovitve.

1.2.Ozadje pravnega okvira

Uredba (EU) št. 70/2012 je prenovitev Uredbe Sveta (ES) št. 1172/98 z dne 25. maja 1998 o statističnih poročilih v zvezi s cestnim prevozom blaga in pomeni korak naprej v razvoju statistike transporta v EU. Je podlaga za zbiranje širokega nabora podatkov o cestnem tovornem prometu.

Uredba (EU) št. 70/2012 Komisiji, drugim institucijam EU in nacionalnim vladam zagotavlja primerljive, zanesljive, usklajene, redne in izčrpne statistične podatke o obsegu in razvoju cestnega prevoza blaga. Take informacije so potrebne za oblikovanje, spremljanje in vrednotenje politik EU.

Države članice Komisiji pošljejo informacije v obliki mikropodatkov: to uporabnikom zagotavlja statistične tabele, ki vsebujejo različne kombinacije spremenljivk, za katere veljajo zaščitni ukrepi glede zaupnosti.

Uredba (EU) št. 70/2012 je zasnovana tako, da čim bolj omeji breme prevoznih podjetij. Zbiranje podatkov temelji na vzorčni raziskavi, zato se informacije zahtevajo le za vzorec vozil in omejen čas (običajno en teden). Države članice lahko iz raziskave izključijo transportne postopke pod določenimi pragovi.

1.3.Okvir politike

Razvoj skupne prometne politike zahteva poglobljeno poznavanje obsega cestnega tovornega prometa in njegovega razvoja.

Ustreznost politike je zelo pomembna. V beli knjigi z naslovom „Načrt za enotni evropski prometni prostor – na poti h konkurenčnemu in z viri gospodarnemu prometnemu sistemu“ je bilo opredeljenih deset ciljev za konkurenčen in z viri gospodaren prometni sistem. Ti cilji določajo referenčno merilo za doseganje cilja zmanjšanja emisij toplogrednih plinov za 60 %. Podrobni statistični podatki o cestnem tovornem prometu so potrebni za spremljanje napredka pri doseganju nekaterih od teh ciljev (npr. cilj preusmeritve 30 % dejavnosti cestnega tovornega prometa na razdalje, daljše od 300 km, na druge načine prevoza do leta 2030).

Evropski zeleni dogovor je nova strategija za rast, katere cilj je, da gospodarstvo EU postane trajnostno s spreminjanjem podnebnih in okoljskih izzivov v priložnosti na vseh področjih politike ter zagotavljanjem, da je prehod pravičen in vključujoč za vse. Za dosego podnebne nevtralnosti je do leta 2050 potrebno 90-odstotno zmanjšanje emisij v prometu. Prednostni ukrepi za prehod na trajnostno in pametno mobilnost vključujejo:

·spodbujanje multimodalnega prevoza;

·podporo pri uvajanju avtomatiziranih in povezanih rešitev mobilnosti med različnimi načini;

·boljše obravnavanje zunanjih stroškov prevoznih dejavnosti z oblikovanjem cen;

·povečanje proizvodnje in uvajanje trajnostnih alternativnih goriv za prevoz in

·zmanjšanje onesnaževanja iz prometa, zlasti v mestih.

Podatki, zbrani v skladu z Uredbo (EU) št. 70/2012, niso pomembni samo za nosilce odločanja, temveč tudi za strokovne organizacije, prevozna podjetja, raziskovalce in razvijalce modelov na področju cestnega prevoza. Rezultati raziskave so bistveni za spremljanje trga cestnega prevoza blaga v Evropi. Poglobljeno poznavanje trga pomaga izboljšati konkurenčnost družb v sektorju.